L'article 162.1 de l'Estatut d'autonomia de Catalunya estableix que correspon a la Generalitat, en matèria de sanitat i salut pública, la competència exclusiva sobre l'organització, el funcionament intern, l'avaluació, la inspecció i el control de centres, serveis i establiments sanitaris, mentre que els apartat a) i b) de l'article 162.3 afegeixen que correspon a la Generalitat la competència compartida, d'una banda, en l'àmbit de l'ordenació, la planificació, la determinació, la regulació i l'execució de les prestacions i els serveis sanitaris, sociosanitaris i de salut mental de caràcter públic en tots els nivells i per a tota la ciutadania i, d'altra banda, en l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits.
Les peculiaritats del sistema sanitari de cobertura pública de Catalunya, consolidat amb la Llei 15/1990, de 9 de juliol, d'ordenació sanitària de Catalunya, que cerca l'aprofitament dels recursos existents amb independència de la titularitat, i la naturalesa limitada de les dotacions que es destinen a finançar les prestacions sanitàries, fan necessari promoure l'eficiència en l'ús dels recursos sanitaris i garantir un nivell homogeni de la qualitat de l'assistència als ciutadans, amb independència del centre en què es presti el servei.
Així mateix, l'article 44.1 de la Llei d'ordenació sanitària de Catalunya disposa que s'han de fixar per reglament els requisits, les condicions i el procediment per incloure i excloure els centres, serveis i establiments sanitaris en les xarxes corresponents del Sistema sanitari integral d'utilització pública de Catalunya, i que en funció de les diferents xarxes, si escau, s'han d'establir per reglament els criteris d'acreditació o els estàndards de qualitat.
En el marc d'aquests objectius, l'acreditació de centres sanitaris, entesa com el procés pel qual una organització s'incorpora a una verificació externa que avalua el nivell en què l'esmentada organització se situa amb relació a un conjunt d'estàndards prèviament establerts i consensuats, és una eina eficaç per incentivar els centres en la millora progressiva de la qualitat.
D'acord amb el que preveu l'article 10.k) de la Llei 15/1990, de 9 de juliol, d'ordenació sanitària de Catalunya, la competència en matèria d'acreditació de centres, serveis i establiments sanitaris correspon al Departament de Salut.
En desplegament d'aquesta previsió legal, el Decret 56/2013, de 22 de gener, de reestructuració del Departament de Salut, atribueix a la Direcció General d'Ordenació i Regulació Sanitàries, entre d'altres, la missió de definir i promoure el desenvolupament del sistema d'acreditació de centres i serveis sanitaris.
El Departament de Salut va aprovar les ordres d'acreditació de centres hospitalaris de 21 de novembre de 1981 i de 25 d'abril de 1983, per tal de proporcionar als ciutadans uns nivells homogenis de qualitat en els serveis sanitaris oferts.
Posteriorment, l'Ordre d'acreditació de centres hospitalaris de 10 de juliol de 1991 va suposar un pas endavant en la millora de la qualitat dels centres hospitalaris.
El vigent Decret 5/2006, de 17 de gener, pel qual es regula l'acreditació de centres d'atenció hospitalària aguda i el procediment d'autorització d'entitats avaluadores, suposa un avenç en el sistema d'acreditació per tal d'adaptar-lo a la metodologia més actual d'avaluació de la qualitat de les organitzacions que presten serveis de salut.
L'experiència assolida i la voluntat d'avançar en el procés d'avaluació de la qualitat assistencial han fet necessari ampliar el model d'acreditació a l'atenció primària de salut, per tal que s'hi tinguin en compte els avenços que s'han produït en els darrers anys en l'avaluació de la qualitat i que els doti d'instruments idonis per promoure la millora de l'assistència en les organitzacions sanitàries.
És voluntat del Departament de Salut que l'ampliació d'aquest model d'acreditació estableixi un nivell de la competència de les organitzacions sanitàries tant de caire públic com privat, per tal de generar confiança a la ciutadania i al col·lectiu de professionals del sector, alhora que impulsi la millora de la qualitat que s'hi presta.
El model d'acreditació a Catalunya es basa, com a eixos claus, en la clara orientació a la satisfacció dels ciutadans, en la valoració del grau de contentació dels professionals de les organitzacions sanitàries i en una avaluació centrada en el procés i orientada als resultats de l'assistència.
Així mateix, es consideren aspectes rellevants la incidència directa en la millora de la qualitat de l'assistència i la generació d'un impacte positiu en la societat.
1.1 Aquest Decret té per objecte regular el sistema d'acreditació dels equips d'atenció primària de Catalunya, que comprèn les activitats derivades de l'atenció de medicina general, pediatria, infermeria, treball social, odontologia, i d'altres especialitats pròpies d'aquest graó assistencial, com també les activitats preventives, educatives i de promoció de la salut de la població i també les proves o els serveis complementaris que siguin necessaris per a aquesta atenció, amb independència que la titularitat sigui pública o privada.
1.2 Queden exclosos de l'àmbit d'aplicació d'aquest Decret l'assistència especialitzada que comprèn les activitats derivades dels processos de detecció, preventius, diagnòstics, terapèutics, de seguiment evolutiu i de suport a l'atenció primària en règim ambulatori o d'hospitalització, tant de manera urgent com programada, i els serveis d'atenció de dia (en hospital de dia o centre de dia), consultes externes, urgències, rehabilitació, serveis d'atenció específica, proves i serveis complementaris.
Als efectes del que preveu aquest Decret, s'entén per:
a) Atenció primària: assistència sanitària sense internament que comprèn els serveis derivats de l'atenció de medicina general, pediatria, infermeria, treball social, odontologia, i d'altres especialitats pròpies d'aquest graó assistencial, com també les activitats preventives, educatives i de promoció de la salut de la població i també les proves o els serveis complementaris que siguin necessaris per a aquesta atenció, que es presten en l'àmbit comunitari i d'una manera coordinada, integral i continuada.
b) Equip d'atenció primària: conjunt de professionals sanitaris i no sanitaris que duen a terme l'atenció primària de salut, amb una localització física principal al centre d'atenció primària (CAP).
c) Acreditació: resolució per la qual es declara que un equip d'atenció primària disposa d'un determinat nivell de qualitat i de competència en relació amb els estàndards tècnics vigents.
d) Sistema d'acreditació d'equips d'atenció primària: conjunt de procediments per dur a terme l'acreditació dels equips d'atenció primària inclosos en l'àmbit d'aplicació d'aquest Decret.
e) Autoavaluació: procés pel qual un equip d'atenció primària du a terme una avaluació interna d'acord amb els estàndards vigents i formalitza el document d'autoavaluació corresponent.
f) Avaluació externa: procés de verificació externa dels criteris tècnics que són aplicables en els equips d'atenció primària per obtenir l'acreditació.
g) Pla de millora: document que identifica les oportunitats de millora en el compliment dels estàndards tècnics d'acreditació establerts.
L'acreditació determina el reconeixement d'un determinat nivell de qualitat respecte dels estàndards exigibles per a l'autorització administrativa de qualsevol centre, servei o establiment sanitari.
4.1 Els estàndards són els criteris tècnics que configuren els requisits que han de tenir els equips d'atenció primària per tal d'obtenir l'acreditació.
4.2 El manual d'estàndards és aprovat per acord del Govern de la Generalitat, que es publica en el Diari Oficial de la Generalitat de Catalunya, i es pot revisar per als supòsits d'afavorir la millora de la qualitat per resolució del conseller o consellera competent en matèria de salut, que també es publica en el Diari Oficial de la Generalitat de Catalunya, d'acord amb l'experiència assolida en el sector i tenint en compte els criteris establerts pel Govern.
A aquest efecte, en la concreció dels estàndards s'han de tenir en especial consideració les diferències per raó de sexe i gènere i l'objectiu de garantir una atenció de qualitat a les persones que pateixen o han patit violència.
4.3 Els estàndards d'acreditació vigents es poden consultar en el lloc web del departament competent en matèria de salut [URL] i són a disposició de les persones interessades a la seu de la direcció general competent en matèria d'ordenació i regulació sanitàries del departament competent en matèria de salut i dels serveis territorials del mateix departament.
La publicació del estàndards s'anuncia al tauler d'anuncis de la seu electrònica de la Generalitat de Catalunya [URL].
El Comitè d'Acreditació d'Equips d'Atenció Primària
Naturalesa del Comitè d'Acreditació d'Equips d'Atenció Primària
5.1 El Comitè d'Acreditació d'Equips d'Atenció Primària actua com a òrgan tècnic adscrit a la direcció general competent en matèria d'ordenació i regulació sanitàries i s'encarrega d'avaluar els equips d'atenció primària amb relació als estàndards d'acreditació i també de proposar la resolució del procediment al director o directora general competent en matèria d'ordenació i regulació sanitàries.
5.2 El Comitè d'Acreditació d'Equips d'Atenció Primària ha de fixar les seves normes de funcionament intern, que, en tot cas, s'han d'ajustar a les disposicions generals reguladores del funcionament dels òrgans col·legiats.
Funcions del Comitè d'Acreditació d'Equips d'Atenció Primària
El Comitè d'Acreditació d'Equips d'Atenció Primària exerceix les funcions següents:
a) Analitzar i avaluar la documentació tècnica dels expedients d'acreditació d'equips d'atenció primària.
b) Formular les propostes de resolució d'atorgament, denegació o modificació de l'acreditació d'equips d'atenció primària.
c) Revisar els informes corresponents en relació amb els plans de millora presentats pels equips d'atenció primària.
d) Proposar el tipus d'auditoria de seguiment aplicable a cada equip d'atenció primària.
Composició del Comitè d'Acreditació d'Equips d'Atenció Primària
7.1 El Comitè d'Acreditació d'Equips d'Atenció Primària té la composició següent:
a) Presidència: l'exerceix el subdirector o subdirectora general competent en matèria de serveis sanitaris de la direcció general competent en matèria d'ordenació i regulació sanitàries.
b) Vicepresidència: l'exerceix el cap o la cap del servei competent en matèria de qualitat assistencial i acreditació de la direcció general competent en matèria d'ordenació i regulació sanitàries.
c) Dos tècnics adscrits al servei competent en matèria de qualitat assistencial i acreditació, designats pel director o directora general competent en matèria d'ordenació i regulació sanitàries, a proposta de qui exerceix la presidència del Comitè.
d) El subdirector o subdirectora competent en matèria d'avaluació i inspecció d'assistència sanitària del departament competent en matèria de salut.
e) Dues persones al servei de l'Administració de la Generalitat de Catalunya que tinguin l'expertesa necessària en funció dels elements a avaluar, designades pel director o directora general competent en matèria d'ordenació i regulació sanitàries, a proposta de qui exerceix la presidència del Comitè.
En la composició del Comitè s'ha de procurar la paritat de gènere.
7.2 Assumeix la secretaria del Comitè un tècnic o tècnica adscrit al servei competent en matèria de qualitat assistencial i acreditació, a proposta del cap o la cap del servei i designat pel director o directora general competent en matèria d'ordenació i regulació sanitàries.
7.3 En el desenvolupament de les funcions del Comitè d'Acreditació d'Equips d'Atenció Primària, pot participar en les reunions del Comitè, amb veu i sense vot, la persona que hagi emès l'informe final d'avaluació que preveu l'article 10.5 d'aquest Decret, en funció dels expedients d'acreditació d'equips d'atenció primària que el Comitè valori en cada sessió.
Acreditació d'equips d'atenció primària
Requisits per sol·licitar l'acreditació
Per poder sol·licitar l'acreditació, els equips d'atenció primària han de complir els requisits següents:
a) Estar ubicats en un centre o centres sanitaris que constin inscrits en el Registre de centres, serveis i establiments sanitaris del departament competent en matèria de salut.
b) Justificar el seu funcionament efectiu durant un període mínim de dos anys previs a la data de la sol·licitud.
c) Formalitzar adequadament el document d'autoavaluació, d'acord amb el manual d'estàndards, i el formulari corresponent, que és accessible als portals de tramitació de la seu electrònica de la Generalitat de Catalunya ( https://seu.gencat.cat ): Oficina Virtual de Tràmits (OVT) i Canal Empresa.
9.1 L'atorgament de la resolució d'acreditació correspon al director o directora general competent en matèria d'ordenació i regulació sanitàries del departament competent en matèria de salut.
9.2 La gestió del sistema d'acreditació d'equips d'atenció primària correspon a la subdirecció general competent en matèria de serveis sanitaris de la direcció general competent en matèria d'ordenació i regulació sanitàries.
Procediment d'acreditació i d'avaluació dels equips d'atenció primària
10.1 El procediment d'acreditació d'un equip d'atenció primària s'inicia mitjançant la sol·licitud de:
a) En el cas dels equips d'atenció primària gestionats per l'Institut Català de la Salut (ICS), la persona titular de la gerència territorial corresponent o càrrec assimilat.
b) En el cas dels centres que no gestioni l'ICS, la persona que exerceixi la representació legal de l'organització de la qual depenen els equips d'atenció primària.
Les sol·licituds es poden adreçar, de manera presencial, a la direcció general competent en matèria d'ordenació i regulació sanitàries, a través de la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través dels portals corporatius de tramitació Oficina Virtual de Tràmits (OVT) i Canal Empresa, de la seu electrònica de la Generalitat de Catalunya [URL], mitjançant un imprès normalitzat que es pot descarregar des d'aquests portals, sens perjudici del dret de les persones interessades a presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
A la sol·licitud, s'hi ha d'adjuntar la documentació següent:
a) Declaració de l'entitat de què depèn l'equip d'atenció primària per la qual manifesta que l'equip ha estat en funcionament, de forma ininterrompuda, com a mínim durant els dos anys anteriors a la sol·licitud, i per la qual es compromet a facilitar la documentació i la informació que li sigui requerida en el procediment d'acreditació i declara que les dades aportades s'ajusten a la realitat.
b) Document d'autoavaluació formalitzat per l'equip d'atenció primària d'acord amb el que preveu l'article 8.c) d'aquest Decret.
10.2 L'Oficina de Gestió Empresarial, per mitjans telemàtics, comprova la identitat de la persona sol·licitant i, si escau, de qui n'exerceixi la representació, així com la capacitat sota la qual actua segons l'apartat anterior, d'acord amb el que preveu la disposició addicional primera i, un cop verificat que l'equip d'atenció primària compleix els requisits que preveu l'article 8 d'aquest Decret i que s'ha presentat la documentació que assenyala l'apartat precedent, admet a tràmit la sol·licitud i tramet l'expedient a la direcció general competent en matèria d'ordenació i regulació sanitàries del departament competent en matèria de salut.
10.3 Un cop admesa a tràmit la sol·licitud, la subdirecció general competent en matèria d'avaluació i inspecció d'assistència sanitària del departament competent en matèria de salut realitza l'avaluació externa i n'ha d'emetre un informe preliminar, resultant de la comprovació dels estàndards necessaris per a l'acreditació, en un termini de vint dies.
10.4 Aquest informe preliminar s'ha de trametre a l'entitat de què depengui l'equip d'atenció primària perquè pugui formular-hi al·legacions en el termini màxim de quinze dies, a comptar des de l'endemà de la recepció.
10.5 Valorades les al·legacions formulades, si n'hi ha, la subdirecció general competent en matèria d'avaluació i inspecció d'assistència sanitària ha d'emetre un informe final en un termini màxim de deu dies, comptadors des de la data de recepció de les al·legacions de l'equip d'atenció primària o de la finalització del termini d'al·legacions, i l'ha de trametre a la subdirecció general competent en matèria de serveis sanitaris, per tal que el Comitè d'Acreditació d'Equips d'Atenció Primària el pugui avaluar.
11.1 Vist l'informe final d'avaluació i, un cop analitzada la documentació necessària, el Comitè d'Acreditació d'Equips d'Atenció Primària pot sol·licitar a la subdirecció general competent en matèria d'avaluació i inspecció d'assistència sanitària que, en el termini màxim de quinze dies, dugui a terme les activitats d'avaluació complementàries i/o d'esmena de l'informe emès que consideri necessàries per a una millor fonamentació de la proposta de resolució.
11.2 Un cop es disposi de la documentació a què fa referència l'apartat anterior, el Comitè d'Acreditació d'Equips d'Atenció Primària ha de sotmetre l'expedient a l'audiència de l'entitat de què depengui l'equip d'atenció primària per un termini màxim de vint dies.
11.3 Un cop avaluades les al·legacions presentades, si escau, el Comitè d'Acreditació d'Equips d'Atenció Primària formula la proposta d'atorgament o denegació de l'acreditació.
En cas de denegació de l'acreditació, hi ha de fer constar les raons que hagin motivat la proposta desfavorable.
12.1 La persona titular de la direcció general competent en matèria d'ordenació i regulació sanitàries, vista la proposta del Comitè d'Acreditació d'Equips d'Atenció Primària, ha d'emetre una resolució en què atorgui o denegui l'acreditació de l'equip d'atenció primària.
12.2 La certificació d'acreditació s'ha d'emetre sobre la base del percentatge d'estàndards d'acreditació que l'equip d'atenció primària assoleixi, i es pot atorgar subjecta a l'execució d'un pla de millora presentat per l'equip d'atenció primària.
Els estàndards assolits es determinen en relació amb els intervals quantitatius i qualitatius del grau de compliment d'estàndards que estableixi el departament competent en matèria de salut.
Aquest quadre és a disposició dels interessats en el lloc web del departament competent en matèria de salut ( www.gencat.cat/salut ) i a les seus de la direcció general competent en matèria d'ordenació i regulació sanitàries i dels serveis territorials del departament.
Aquest quadre es pot modificar en funció de la implantació del model d'acreditació i de l'adaptació dels equips a aquest model.
12.3 El termini màxim per emetre la resolució que preveu l'apartat 1 d'aquest article i notificar-la és de 3 mesos, comptadors des de la data d'entrada de la sol·licitud en el registre del departament competent en matèria de salut.
12.4 Exhaurit el termini anterior sense que s'hagi emès la resolució o s'hagi requerit l'esmena de la sol·licitud, es pot entendre desestimada la sol·licitud d'acreditació per silenci administratiu, d'acord amb el que preveu la disposició addicional divuitena de la Llei 15/1990, de 9 de juliol, d'ordenació sanitària de Catalunya.
12.5 En la resolució d'acreditació s'ha de concretar el període de vigència i, si n'hi ha, el pla de millora i el règim de seguiment aplicable, d'acord amb el que estableixen els articles 14 i 15 d'aquest Decret.
12.6 L'acreditació s'entén atorgada sens perjudici de qualsevol altra autorització que sigui exigible, en cada cas, per la normativa vigent.
Contra les resolucions que posen fi al procediment d'acreditació s'hi pot interposar recurs d'alçada davant el conseller o consellera competent en matèria de salut.
14.1 Els certificats d'acreditació s'atorguen per a un període de quatre anys, sens perjudici de la possibilitat de resoldre'ls en qualsevol moment, de conformitat amb el que disposa l'article 16 d'aquest Decret.
14.2 L'acreditació subjecta a l'execució d'un pla de millora té el termini de vigència que en cada cas estableix la resolució d'acreditació, que sempre ha de ser inferior a quatre anys.
14.3 La renovació de l'acreditació s'ha de sol·licitar, si escau, dins dels tres mesos anteriors a la finalització de la vigència, en la forma que estableix l'article 10.1.
La sol·licitud ha de seguir el procediment recollit als articles 10, 11 i 12 fins a la resolució.
14.4 En el cas que no se sol·liciti la renovació en el termini indicat a l'apartat anterior, l'acreditació s'ha de considerar exhaurida un cop finalitzat el termini de vigència.
15.1 Els equips d'atenció primària acreditats amb subjecció a un pla de millora han de ser avaluats amb la periodicitat que s'estableixi segons el percentatge d'estàndards assolits.
15.2 Aquesta avaluació pot ser de dos tipus:
a) Auditoria interna dels punts pendents d'assolir, realitzada pel mateix equip d'atenció primària i tramesa, mitjançant l'Oficina de Gestió Empresarial corresponent, a la direcció general competent en matèria d'ordenació i regulació sanitàries del departament competent en matèria de salut, reservada per als casos en què l'equip se situï, respecte del grau de compliment dels estàndards d'acreditació, en l' interval superior dels establerts pel departament competent en matèria de salut, d'acord amb l'article 12.2 d'aquest Decret.
b) Auditoria externa, realitzada per personal de la subdirecció general competent en matèria d'avaluació i inspecció d'assistència sanitària del departament competent en matèria de salut.
15.3 El Comitè d'Acreditació d'Equips d'Atenció Primària ha de proposar en cada cas el tipus d'auditoria de seguiment aplicable, en funció del percentatge de compliment dels estàndards d'acreditació per part de l'equip.
15.4 En cas que el Comitè d'Acreditació d'Equips d'Atenció Primària cregui adient realitzar un seguiment amb una periodicitat inferior a l'anual, cal que això consti en la resolució.
Ineficàcia sobrevinguda de l'acreditació
16.1 Els equips d'atenció primària han de mantenir les condicions que han determinat que els hagi estat atorgada l'acreditació.
La direcció general del departament competent en matèria d'ordenació i regulació sanitàries pot, en qualsevol moment, declarar la ineficàcia sobrevinguda de l'acreditació d'un equip d'atenció primària, una vegada tramitat l'expedient corresponent amb audiència prèvia a les persones a què es refereixen les lletres a) i b) de l'article 10.1, segons escaigui, sempre que es constati que no compleix els estàndards de qualitat que van determinar l'atorgament del certificat d'acreditació.
16.2 Els equips acreditats han de col·laborar amb l'equip avaluador en la realització de les avaluacions de seguiment i facilitar la documentació i les dades que se'ls sol·licitin.
Definició de responsabilitats i mitjans del personal avaluador
17.1 Les auditories externes a l'equip d'atenció primària les du a terme personal de la subdirecció general competent en matèria d'avaluació i inspecció d'assistència sanitària del departament competent en matèria de salut.
La persona responsable de l'informe d'auditoria és qui exerceix el càrrec d'avaluador o avaluadora en cap de l'equip que du a terme l'auditoria.
17.2 El personal avaluador ha de disposar de protocols documentals adequats per planificar i exercir les seves funcions i que garanteixin la seva correcta actuació.
18.1 El personal avaluador ha de garantir la confidencialitat de les dades a les quals tingui accés en l'exercici de les seves funcions i té el deure de guardar reserva total respecte als assumptes que conegui per raó de les seves funcions avaluadores.
18.2 El tractament de la informació relativa a la salut i altres dades de caràcter personal a què el personal avaluador pugui tenir accés en l'exercici de les seves funcions s'ha de subjectar a la legislació de protecció de dades de caràcter personal.
18.3 El personal avaluador ha d'actuar amb criteris d'imparcialitat i independència i no pot prestar serveis de formació ni consultoria relacionats amb el procés d'acreditació, ni tenir, personalment o a través d'altres empreses o entitats, interessos comercials, financers o de qualsevol tipus que, per raó de la seva naturalesa, puguin debilitar els criteris d'independència i d'imparcialitat amb què han d'actuar.
D'acord amb el que estableixen l'article 6.2.b) de la Llei 11/2007, de 22 de juny, d'accés electrònic dels ciutadans als serveis públics, i l'article 18 del Decret 56/2009, de 7 d'abril, per a l' impuls i el desenvolupament dels mitjans electrònics a l'Administració de la Generalitat, l'Oficina de Gestió Empresarial i el departament competent en matèria de salut accedeixen a les dades i documents electrònics per tal de verificar les dades declarades per la persona interessada.
En aquest cas, no és preceptiva la presentació del document corresponent.
L'acreditació dels equips d'atenció primària no és requisit necessari perquè s'integrin en la xarxa de centres i serveis sanitaris d'àmbit comunitari, d'acord amb el que disposen els articles 3.3 i 4.e) del Decret 196/2010, de 14 de desembre, del Sistema sanitari integral d'utilització pública de Catalunya (SISCAT), fins que transcorrin tres anys de l'entrada en vigor del present Decret.
Durant aquest període, el Servei Català de la Salut pot establir, en el marc dels convenis i contractes de gestió de serveis assistencials que subscriu, fórmules retributives, econòmiques i no econòmiques, que incentivin l'acreditació dels equips d'atenció primària.
Aquest Decret entra en vigor al cap d'un mes de la publicació en el Diari Oficial de la Generalitat de Catalun ya.